Ernstige bewerings teen Norma Gigaba ondersoekNorma Gigaba (Foto: Ian Landsberg African News Agency/ANA) Norma Gigaba, die vrou van oudminister Malusi Gigaba, het Maandag in die Hatfield-landdroshof in Pretoria verskyn op aanklag van crimen injuria en opsetlike saakbeskadiging ná sy glo ŉ luukse motor gekrap het wat haar man geleen het. Sy moet op 14 September weer in die hof verskyn. Gigaba (40) is Vrydag deur die direktoraat vir prioriteitsmisdaadondersoeke (die Valke) in hegtenis geneem en is oornag by die Brooklyn-polisiestasie aangehou. Haar regspan staan onder leiding van adv. Dali Mpofu. Sy is Saterdagoggend vrygelaat, maar is nie toegelaat om terug te keer na die huis wat sy met die voormalige minister van binnelandse sake, openbare ondernemings en finansies deel nie. Die staatsaanklaer het haar egter ná die hofverskyning magtiging gegee om terug te keer na die gesin se huis in Waterkloof. Die Valke het Maandag gesê die dossier met die aanklagte van crimen injuria en opsetlike saakbeskadiging is aan die polisie oorgegee. Dit word bevraagteken waarom die elite-eenheid betrokke is in die saak, maar ŉ woordvoerder het Maandag verduidelik die Valke ondersoek eintlik ander, meer ernstige bewerings teen Norma Gigaba. “Daar is nog ŉ vlak op die saak, en ons ondersoek meer ernstige bewerings,” het brig. Hangwani Mulaudzi gesê. Daar word verneem dat dit verband hou met ŉ bedreiging op haar man se lewe. Malusi het in 2018 bedank as minister van binnelandse sake ná ŉ vernederende seksvideo aan die lig gekom het en die openbare beskermer bevind het hy het onder eed gelieg en die uitvoerende etiekkode oortree in die Fireblad Aviation-saak. Hy is nie meer ŉ LP nie, maar die ANC het hom gevra om die party se jeugvleuel te omskep.